Propozim për ndalimin e përdorimit të celularit në makinë
Është një hap i pashembullt i marrë nga Bordi Kombëtar i Sigurisë së Transportit
Në një hap të pashembullt, Bordi i Sigurisë së Transportit Kombëtar në Shtetet e Bashkuara po sugjeron që shoferët të mos përdorin celularin kur i japin makinës. Bordi, i cili kishte si detyrë të përcaktonte shkaqet e aksidenteve me makina, u kërkoi të gjitha shteteve që të ndalojnë plotësisht përdorimin e pajisjeve elektronike në makina, përveçse në raste urgjencash. Vetëm teknologjia që ndihmon shoferin, si GPS-i do të lejohej. Agjencia thotë se ky veprim do të ulte numrin e aksidenteve dhe viktimave. Vajza e Elissa Schee-së ishte adoleshente kur një shofer kamioni, i shpërqendruar nga celulari, u përplas me një autobus shkolle. Histori të tilla tragjike janë të shumta, me familje që kanë humbur të dashurit në aksidente të shkaktuara nga shoferë të shpërqendruar. Jacy Good arriti të shpëtonte, por prindërit e saj humbën jetën. Propozimi i Bordit të Transportit për të ndaluar përdorimin e telefonit celular gjatë ngarjes së makinës, edhe në rastet kur përdoren kufjet, u paraqit pak pas një aksidenti rrugor në Missouri. Adoleshenti që i jepte makinës kishte dërguar dhe marrë 11 mesazhe në 11 minutat pak para aksidentit që shkaktoi vrasjen e dy vetëve dhe plagosjen e 38 të tjerëve. Russ Rader punon për Institutin e Sigurimeve për Sigurinë e Autostradave. Ai thotë se studimet e këtij instituti tregojnë se ndalimi i telefonit nuk i pakëson aksidentet dhe nuk e ul koston e sigurimeve, ndoshta sepse shpërqendrimi i shoferëve ka shumë arsye. Por Rader dhe ekspertë të tjerë thonë se teknologjia për parandalimin e përplasjeve mund të sjellë ndryshim. Një studim arriti në përfundimin se një makinë e madhe Volvo që frenon automatikisht nëse kap një sinjal për një përplasje të mundshme ka shumë më pak gjasa të përplaset sesa makinat e tjera. Por makinat pa shofer nuk janë shpikur ende. Kështuqë qeveria amerikane thotë që celularët nuk duhen përdorur kur i jep makinës.